EL Επίσημη Εφημερίδα της Ευρωπαϊκής Ένωσης C 134/10

ΓΝΏΜΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

της 23ης Μαΐου 2008

αναφορικά με δύο προτεινόμενους κανονισμούς της Επιτροπής για την εφαρμογή κανονισμού του Ευρωπαϊκού Κοινοβουλίου και του Συμβουλίου σχετικά με τις τριμηνιαίες στατιστικές για τις κενές θέσεις εργασίας στην Κοινότητα

(CON/2008/22)

(2008/C 134/03)

Εισαγωγή και νομική βάση

Στις 13 Μαΐου 2008 η Ευρωπαϊκή Κεντρική Τράπεζα (ΕΚΤ) έλαβε αίτημα της Επιτροπής των Ευρωπαϊκών Κοινοτήτων για τη διατύπωση γνώμης αναφορικά με δύο προτεινόμενους κανονισμούς της Επιτροπής για την εφαρμογή του κανονισμού (ΕΚ) αριθ. …/2008 του Ευρωπαϊκού Κοινοβουλίου και του Συμβουλίου (1) σχετικά με τις τριμηνιαίες στατιστικές για τις κενές θέσεις εργασίας στην Κοινότητα. Ο πρώτος από αυτούς αφορά τις διαδικασίες προσαρμογής σε εποχικές διακυμάνσεις και τις εκθέσεις ποιότητας (εφεξής «προτεινόμενος κανονισμός 1») και ο δεύτερος τον ορισμό της κενής θέσης εργασίας, τις ημερομηνίες αναφοράς για τη συλλογή στοιχείων, τις προδιαγραφές διαβίβασης στοιχείων και τις μελέτες σκοπιμότητας (εφεξής «προτεινόμενος κανονισμός 2»).

Η αρμοδιότητα της ΕΚΤ να διατυπώσει τη γνώμη της βασίζεται στο άρθρο 105 παράγραφος 4 πρώτη περίπτωση, της συνθήκης για την ίδρυση της Ευρωπαϊκής Κοινότητας. Η παρούσα γνώμη εκδόθηκε από το διοικητικό συμβούλιο, σύμφωνα με το άρθρο 17.5 πρώτη περίοδος του εσωτερικού κανονισμού της Ευρωπαϊκής Κεντρικής Τράπεζας.

Γενικές παρατηρήσεις

1. Τα καλυπτόμενα από τους δύο προτεινόμενους κανονισμούς στοιχεία για τις κενές θέσεις εργασίας στην Κοινότητα είναι σημαντικά για την ΕΚΤ. Η ΕΚΤ δημοσίευσε τις απαιτήσεις της σχετικά με τις βραχυπρόθεσμες στατιστικές που είναι αναγκαίες για την άσκηση της νομισματικής πολιτικής (2), όπου περιλαμβάνονται και τα στοιχεία για τις κενές θέσεις εργασίας. Εξάλλου, η ανάγκη ύπαρξης στατιστικών για τις κενές θέσεις εργασίας προκύπτει από το σχέδιο δράσης για τις στατιστικές απαιτήσεις στην οικονομική και νομισματική ένωση (ΟΝΕ), το οποίο εκπονήθηκε από την Ευρωπαϊκή Επιτροπή (Eurostat) σε στενή συνεργασία με την ΕΚΤ, κατόπιν αιτήματος του Συμβουλίου Ecofin. Το εν λόγω σχέδιο δράσης οδήγησε και στη δημιουργία των κύριων ευρωπαϊκών οικονομικών δεικτών (ΚΕΟΔ), οι οποίοι περιλαμβάνουν τα στατιστικά στοιχεία για τις κενές θέσεις εργασίας και υιοθετήθηκαν από το Συμβούλιο Ecofin στις 18 Φεβρουαρίου 2003.

Προτεινόμενος κανονισμός 1

2. Η κατάρτιση προσαρμοσμένων στις εποχικές διακυμάνσεις σειρών, σύμφωνα με τα οριζόμενα στον προτεινόμενο κανονισμό 1, είναι σημαντική όσον αφορά τα στοιχεία για τις κενές θέσεις εργασίας που χρησιμοποιούνται στην οικονομική ανάλυση περιόδων μικρότερων του έτους. Επίσης, η εκπόνηση και δημοσίευση εκθέσεων ποιότητας των στοιχείων αποτελεί αναπόσπαστο μέρος ενός πλαισίου διασφάλισης της ποιότητας.

3. Η ΕΚΤ επικροτεί το γεγονός ότι αμέσως μετά τη δημοσίευση των στοιχείων για δεκαέξι (16) τρίμηνα θα καθίστανται διαθέσιμα στοιχεία για τις κενές θέσεις εργασίας, προσαρμοσμένα τόσο στις εποχικές διακυμάνσεις όσο και σε σχέση με τις εργάσιμες ημέρες. Επίσης, για την υποστήριξη του ως άνω έργου θα ωφελούσε η χρήση της μεθοδολογίας που αναπτύσσεται στις κατευθυντήριες γραμμές του Ευρωπαϊκού Στατιστικού Συστήματος για την προσαρμογή σε εποχικές διακυμάνσεις (3).

4. Οι προβλεπόμενες στο παράρτημα του προτεινόμενου κανονισμού 1 εκθέσεις ποιότητας αποτελούν πολύτιμο εγχειρίδιο για την καθοδήγηση των χρηστών των δεδομένων όσον αφορά τα ειδικότερα ποιοτικά χαρακτηριστικά των στατιστικών. Η ΕΚΤ θα επικροτούσε την ευρύτερη κυκλοφορία των εθνικών εκθέσεων μεταξύ των χρηστών των δεδομένων.

Προτεινόμενος κανονισμός 2

5. Η ΕΚΤ στηρίζει τον προτεινόμενο κανονισμό 2 ως προς το σκοπό του να εισαγάγει ορισμούς και ημερομηνίες αναφοράς που επιτυγχάνουν μια σωστή ισορροπία μεταξύ των αναγκών των χρηστών και της επιβάρυνσης των ερωτώμενων.

6. Η ΕΚΤ επικροτεί το γεγονός ότι ως περίοδος αναφοράς για τη συλλογή στοιχείων προτιμάται ένας μέσος όρος της περιόδου, ενώ παραμένει η δυνατότητα σημειακής εκτίμησης εφόσον θεωρείται αντιπροσωπευτική της υπό εξέταση περιόδου. Μελέτες έχουν δείξει ότι ο χρόνος συλλογής των στοιχείων ενδέχεται να επηρεάζει τα στοιχεία σε μεγάλο βαθμό. Ως εκ τούτου η ΕΚΤ προτείνει το ζήτημα αυτό να λαμβάνεται δεόντως υπόψη στις εκθέσεις ποιότητας που απαιτούνται βάσει του προτεινόμενου κανονισμού 1.

7. Η ΕΚΤ επιθυμεί να τονίσει τη σημασία των δύο μελετών σκοπιμότητας που αναφέρονται στο παράρτημα του προτεινόμενου κανονισμού 2: α) Η μελέτη σκοπιμότητας που εξετάζει με ποιον τρόπο μπορούν να παραχθούν τριμηνιαίες στατιστικές για τις κενές θέσεις εργασίας για τους τομείς Ξ, Ο, Π, Ρ ή/και Σ του συστήματος NACE αναθ. 2 είναι σημαντική, καθώς η απασχόληση στους εν λόγω τομείς του συστήματος NACE καλύπτει πάνω από το 35 % της απασχόλησης στη ζώνη του ευρώ. β) Η μελέτη σκοπιμότητας που εξετάζει με ποιον τρόπο μπορούν να παραχθούν τριμηνιαίες στατιστικές για τις κενές θέσεις εργασίας από επιχειρήσεις που απασχολούν λιγότερους από δέκα υπαλλήλους είναι σημαντική, καθώς οι εν λόγω επιχειρήσεις συνιστούν ένα μεγάλο μερίδιο της συνολικής απασχόλησης σε πολλά κράτη μέλη. Εξάλλου, μελέτες δείχνουν ότι οι ως άνω επιχειρήσεις έχουν την τάση να δημιουργούν μεγαλύτερο αριθμό νέων κενών θέσεων εργασίας απ' ότι οι μεγαλύτερες επιχειρήσεις.

Φρανκφούρτη, 23 Μαΐου 2008. Ο πρόεδρος της ΕΚΤ Jean-Claude TRICHET

(1) Η νομοθετική πράξη, την οποία συνυπέγραψαν ο πρόεδρος του Ευρωπαϊκού Κοινοβουλίου και ο πρόεδρος του Συμβουλίου στις 23 Απριλίου 2008, προς το παρόν στερείται επίσημου αριθμού, καθώς δεν έχει ακόμη δημοσιευθεί.

(2) Απαιτήσεις της Ευρωπαϊκής Κεντρικής Τράπεζας για την παροχή γενικών οικονομικών στατιστικών στοιχείων, Ευρωπαϊκή Κεντρική Τράπεζα, Αύγουστος 2000 (όπως αναθεωρήθηκαν το Δεκέμβριο του 2004), οι οποίες είναι διαθέσιμες στο δικτυακό τόπο της ΕΚΤ (www.ecb.europa.eu).

(3) Βλέπε έγγραφο με τίτλο «ESS guidelines on seasonal adjustment» (Απρίλιος 2008), το οποίο είναι διαθέσιμο στο δικτυακό τόπο της επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών (Committee for Monetary, Financial and Balance of Payments Statistics — CMFB) στη διεύθυνση http://www.cmfb.org